Ҡаршыла ғына Хаммат тигән олатай йәшәне, әбейе Шәрифә ҡаты булды, ҡартәсәйҙе ныҡ йәберләне. Инә лә әрләй, әйберҙәрҙе тартып алып сығып китә торғайны. Уларҙың балалары күп булды. Беренсе ҡатынының балаһы Ишкилдин Йосоп (1906 йылғы) армиянан ҡайтып килеп, Сиктән Заһит тигән ҡарттың ҡыҙы Орҡоя еңгәйҙе алды. Шул Орҡоя еңгәйҙе һыйҙырманы үгәй бейем. Аптырағас, йәштәр ҡартатамдың солан ашаһындағы бәләкәй өйҙәренә сыҡтылар. Ҡартатайҙар уларҙы үҙҙәренең балалары кеүек күреп, кәңәш биреп, аҡыл өйрәтеп торҙолар. Бик арыу, һәйбәт кеше булды Йосоп ағай. Һыйырҙарының башмағын ҡартатайымдарға биреп, уларҙы һыйырлы иттеләр. Шул башмаҡҡа тип Аҡһыйыр башынан, хәҙерге беҙҙең яҡтағы ерҙән, бесән сапты ҡартатай. Шуны ҡартәсәм менән бергә сығып өйҙөк. 3—4 күбәләйен алып ҡайттыҡ. Ҡартатайымды төрмәгә алып киткәс, ҡырҙағы бесән ултырып ҡалды, һыйырға насип булманы: Мөхәмәтша тигән ҡарт бесәнде урыҫтарға һатты. Юлдың ҡырынан ҡарама ҡырҡып, ҡараманың ҡабығын һыҙырып, ашатып, башмаҡты ҡыш сығарып ебәрҙек. Ҡыш буйы бәләкәй сана һөйрәп йөрөнөк.